KIRJALLINEN KYSYMYS E-1216/00 esittäjä(t): Erik Meijer (GUE/NGL), Alexander de Roo (Verts/ALE), Johannes Blokland (EDD), Dorette Corbey (PSE) ja Theodorus Bouwman (Verts/ALE) komissiolle. Rauta-Rein -rautatieyhteyden käyttöön ottaminen uudelleen Alankomaiden ja Saksan rajalla sijaitsevan De Meinweg -kansallispuiston kautta.



Virallinen lehti nro 053 E , 20/02/2001 s. 0102 - 0104



KIRJALLINEN KYSYMYS E-1216/00 esittäjä(t): Erik Meijer (GUE/NGL), Alexander de Roo (Verts/ALE), Johannes Blokland (EDD), Dorette Corbey (PSE) ja Theodorus Bouwman (Verts/ALE) komissiolle (14. huhtikuuta 2000) Aihe: Rauta-Rein -rautatieyhteyden käyttöön ottaminen uudelleen Alankomaiden ja Saksan rajalla sijaitsevan De Meinweg -kansallispuiston kautta 1. Voiko komissio vahvistaa, että Belgia, Alankomaat ja Saksa tekivät maaliskuun loppupuolella vuonna 2000 sopimuksen, jonka mukaan entinen Rauta-Rein -rautatieyhteys Antwerpenin sataman ja Saksan Ruhrin alueen välillä otetaan uudelleen käyttöön? 2. Onko komissio tietoinen, että ensimmäisessä kysymyksessä mainittu yhteys halkaisee De Meinweg -kansallispuiston Roermondin ja Mönchengladbachin kaupunkien kohdalla ja että se on yksi niistä syistä, jonka vuoksi rautatiekuljetukset ovat jo kauan sitten loppuneet tällä yksiraiteisella ja sähköttömällä yhteydellä, jota ei ilman korjauksia voida ottaa uudelleen käyttöön? 3. Muistaako komissio jäsen de Roon kirjalliseen kysymykseen P-1875/99(1) antamansa vastauksen, jossa se toteaa, että De Meinweg -kansallispuistolle odotettavissa olevia merkittäviä seurauksia on arvioitava direktiivien 92/43/ETY(2) ja 79/409/ETY(3) perusteella, mutta että siihen mennessä ei ollut osoitettu, että direktiivejä olisi rikottu, ja että komissio pyytää Alankomaiden viranomaisilta lisätietoja? Mitä tietoja komissiolle on tällä välin toimitettu? 4. Voiko komissio vahvistaa, että ensimmäisessä kysymyksessä mainittu päätös on tehty ennen Alankomaissa myöhemmin laadittavaa ympäristövaikutusselontekoa, ja että sopimus ei siten todellisuudessa voi velvoittaa kyseistä jäsenvaltiota mihinkään? 5. Mitä menettelyjä noudatetaan yhteyden Saksan osuuden ympäristöseurausten määrittelemiseksi ja milloin komissio voi arvioida rikotaanko kyseisiä direktiivejä myös yhteyden Saksan osuudella? 6. Onko komission arvioinnissa tärkeä merkitys sillä, onko direktiivien vastainen liikenneyhteys luonteeltaan väliaikainen vai pysyvä, ja onko komission mielestä hyväksyttävää, että kyseistä yhteyttä käytetään odotellessa toisen yhteyden mahdollista rakentamista? 7. Onko komissio valmis edistämään Rauta-Reinin -yhteyden mahdollisimman pikaista siirtämistä sovitusta vaihtoehdosta Venlon ja Mönchengladbachin väliselle yhteydelle, esimerkiksi rakentamalla vielä puuttuvan osuuden E3/34-moottoritietä pitkin Belgian rautatieverkkoon kuuluvan Turnhoutin ja Alankomaiden rautatieverkon Eindhovenin välillä, jota osuutta voitaisiin käyttää myös henkilöliikenteessä? 8. Onko komissio valmis myös, uutta infrastruktuuria odotellessa, edistämään kuljetusten siirtämistä olemassaolevalle belgialais-saksalaiselle tavarajunayhteydelle Visén ja Akenin välillä, jotta Meinwegin kansallispuisto voidaan pelastaa pysyvästi? (1) EYVL C 170 E, 20.6.2000, s. 113. (2) EYVL L 206, 22.7.1992, s. 7. (3) EYVL L 103, 25.4.1979, s. 1. Margot Wallströmin komission puolesta antama vastaus (30. toukokuuta 2000) Kuten komissio on jo aikaisemmin maininnut vastauksessaan Alexander de Roon kirjalliseen kysymykseen P-0179/00(1), komissio on lähettänyt Alankomaiden viranomaisille kirjeen, jossa pyydetään toimittamaan lisätietoja luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) soveltamisesta Meinwegin tapauksessa. Meinweg on määritelty direktiivissä 79/409/ETY tarkoitetuksi erityiseksi suojelualueeksi, ja sitä on ehdotettu myös direktiivissä 92/43/ETY tarkoitetuksi yhteisön tärkeäksi pitämäksi alueeksi. Komissio pyysi kirjeessään Alankomaita ilmoittamaan, onko hankkeen vaikutuksista Meinwegissa tehty asianmukainen arviointi direktiivin 92/43/ETY 6 artiklan 3 kohdan mukaisesti. Jos tällainen arviointi on suoritettu, Alankomaita on pyydetty ilmoittamaan komissiolle sen tulokset. Komissio ei ole vielä saanut Alankomailta vastausta, vaikka vastaamisen määräaika on jo mennyt umpeen. Komissio onkin lähettänyt Alankomaille uuden kirjeen, jossa pyydetään vastausta mahdollisimman pian. Komissio ei halua arvioida, sovelletaanko kysymyksessä mainittuun hankkeeseen direktiiviä 79/409/ETY tai direktiiviä 92/43/ETY ja erityisesti jälkimmäisen direktiivin 6 artiklan 4 kohdan säännöksiä ennen kuin sille on ilmoitettu hankkeen arvioinnin tulokset. Direktiivin 79/409/ETY tai direktiivin 92/43/ETY soveltaminen on ensisijaisesti kyseisen jäsenvaltion tehtävä. Komission velvollisuus on ainoastaan varmistaa, että jäsenvaltio noudattaa direktiivissä säädettyjä vaatimuksia. Direktiivin 92/43/ETY 6 artiklan 4 kohdassa säädettyjä vaatimuksia (tässä tapauksessa vaihtoehtoisten reittien arviointia Meinwegin läpi kulkevan olemassa olevan rautatieyhteyden väliaikaisen tai pysyvän uudelleenavaamisen sijaan) sovelletaan ainoastaan, jos direktiivin 6 artiklan 3 kohdassa mainitussa arvioinnissa ilmenee, että hankkeella on merkittävä vaikutus Meinwegiin. Komissio ei osaa tässä vaiheessa arvioida, pitäisikö kirjallisessa kysymyksessä ehdotettuja toimenpiteitä toteuttaa, sillä se ei ole vielä saanut Alankomailta vastausta kirjeeseensä. Komissiolla ei ole käytettävissään tietoja siitä, että tässä tapauksessa olisi kysymys direktiivin 79/409/ETY tai direktiivin 92/43/ETY säännösten rikkomisesta. (1) EYVL C 170 E, 20.6.2000. (2) EYVL L 103, 25.4.1979. (3) EYVL L 206, 22.7.1992.